BG Официален вестник на Европейския съюз C 109/23

Известие за започване на частично временно преразглеждане на антидъмпинговите мерки, прилагащи се при вноса на едра дъгова пъстърва с произход от Норвегия

(2007/C 109/13)

Комисията получи искане за частично временно преразглеждане съгласно член 11, параграф 3 от Регламент (ЕО) № 384/96 на Съвета на 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“).

1. Искане за преразглеждане

Искането бе подадено от Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS и Sirena Norway AS, производители и износители от Норвегия („заявителите“).

Искането обхваща само проучването на нивото на дъмпинга за вноса на едра дъгова пъстърва с произход от Норвегия.

2. Продукт

Продуктът, подлежащ на преразглеждане, е едра дъгова пъстърва (Oncorhynchus Mykiss), прясна, охладена или замразена, под формата на цели риби (с глави и хриле, изкормени, с тегло, надвишаващо 1,2 kg всяка или без глави, без хриле и изкормени, с тегло, надвишаващо 1 kg всяка) или под формата на филета (с тегло над 0,4 kg всяка) с произход от Норвегия („въпросният продукт“), понастоящем класифицирани с кодове по КН 0302 11 20, 0303 21 20, 0304 10 15 до декември 2006 г. и 0304 19 15 от януари 2007 г. и c до декември 2006 г. и 0304 29 15 от януари 2007 г. Кодовете по КН са посочени само за информация.

3. Съществуващи мерки

Мерките, понастоящем в сила, са окончателно антидъмпингово мито, наложено с Регламент (ЕО) № 437/2004 на Съвета (2) върху вноса на едра дъгова пъстърва с произход от Норвегия.

4. Основания за преразглеждане

Искането съгласно член 11, параграф 3 от основния регламент е основано на доказателство prima facie, предоставено от заявителите, че обстоятелствата, на чиято база са били установени мерките, са се променили и че тези промени са с дълготраен характер.

Заявителите твърдят, наред с другото, че техните износни цени на въпросния продукт за Общността са се повишили съществено и значително повече от местните цени и разходите за производство в Норвегия. Това би довело до редуциране или до елиминиране на дъмпинга. Заявителите твърдят, че доказателството за редуциране или елиминиране на дъмпинга е валидно също така за всеки износ за Общността на продукта, подлежащ на преразглеждане. Заявителите предоставиха доказателство в подкрепа на това твърдение. По тази причина трайното прилагане на мерки на съществуващите нива за всеки износ на едра дъгова пъстърва с произход от Норвегия, основаващи се на установеното по-рано ниво на дъмпинг, вече не е необходимо, за да се компенсира дъмпинга.

С оглед на гореспоменатото доказателство и предвид факта, че за вноса на въпросния продукт се прилага единно мито за цялата страна, се приема, че частичното преразглеждане следва да провери нивото на дъмпинг на всеки износ на едра дъгова пъстърва с произход от Норвегия.

5. Процедура за определяне на дъмпинга

Като установи, след съгласуване с Консултативния комитет, че съществуват достатъчно доказателства за започване на частично временно преразглеждане, Комисията започва преразглеждане, ограничено до дъмпинга, в съответствие с член 11, параграф 3 от основния регламент.

Разследването ще определи дали е необходимо продължаването, премахването или изменението на съществуващите мерки за вноса на едра дъгова пъстърва с произход от Норвегия.

а) Подбор на представителна извадка

Предвид очевидно големия брой страни, участващи в настоящата процедура, Комисията може да реши да направи представителна извадка в съответствие с член 17 от основния регламент.

Обемът информация, изискан в точки 5 a), i) и 5 a), ii) по-долу, следва да бъде предоставен на базата на партиди цели риби (БПЦР), която следва да бъде използвана редовно за цялата предоставена информация. В добавка, списъкът с обменните курсове, ако има такива, също следва да бъде предоставен.

i) Представителна извадка за износители/производители от Норвегия

За да може Комисията да реши дали вземането на извадка е необходимо и ако е, да подбере извадка от всички износители/производители или представители, действащи от тяхно име, от тях се изисква да се свържат с нея и да предоставят следната информация за тяхната фирма или фирми в рамките на срока, определен в точка 6, буква в), i) и във формата, посочен в точка 7:

— име, адрес, електронен адрес, номер на телефон и на факс, лице за контакт,

— оборотът в местна валута и обем в kg БПЦР на въпросния продукт, продаден за износ в Общността в периода от 1 април 2006 г. до 31 март 2007 г. (период на разследване — „ПР“),

— оборотът в местна валута и обем на продажбите в kg БПЦР на въпросния продукт, продаден на вътрешния пазар през периода ПР,

— дали фирмата има намерение да поиска индивидуален марж (3) (индивидуалният марж може да бъде поискан само от производители),

— точните дейности на фирмата с оглед на производството на въпросния продукт,

— обемът на производството на въпросния продукт в kg БПЦР, производственият капацитет и инвестициите в производствен капацитет по време на ПР,

— наименованията и точна дейност на всички свързани фирми (4), участващи в производството и/или продажбите (износ и/или за вътрешния пазар) на въпросния продукт, и съответният обем на производството им (т. е. уловеното количество), включени в горепосочения обем,

— всяка друга важна информация, която би подпомогнала Комисията при подбора на представителната извадка.

Предоставяйки горепосочената информация, фирмата дава съгласието си за евентуалното й включване в извадката. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата посочи, че не е съгласна с евентуалното й включване в извадката, това ще се тълкува като неоказване на съдействие при разследването. Последиците от неоказване на съдействие са изложени в точка 8 по-долу.

За да получи информацията, която смята за необходима при подбора на извадката за износители/производители, Комисията допълнително ще се свърже с властите на страната износител, както и с всички известни сдружения на износители/производители.

ii) Представителна извадка за вносители

За да може Комисията да реши дали се налага определянето на представителна извадка и, ако е необходимо, да я подбере, от всички вносители или представители, действащи от тяхно име, се изисква да се представят, като се свържат с Комисията и да предоставят данни за тяхната(-ите) фирма(-и) в рамките на срока, определен в точка 6, буква в), i) и във форматите, посочени в точка 7:

— име, адрес, електронен адрес, номер на телефон и на факс, лице за контакт,

— общият оборот на фирмата в еуро за периода ПР,

— общ брой служители,

— точните дейности на фирмата с оглед на въпросния продукт,

— обемът в kg БПЦР и стойността в еуро на вноса и препродажбата, реализирани в рамките на пазара на Общността по време на ПР на въпросния внесен продукт с произход от Норвегия,

— имената и точните дейности на всички свързани фирми (5), участващи в производството и/или продажбите на въпросния продукт,

— всяка друга важна информация, която би подпомогнала Комисията при подбора на представителната извадка.

Предоставяйки горепосочената информация, фирмата дава съгласието си за евентуалното й включване в извадката. Ако фирмата е избрана да участва в извадката, тя попълва въпросник и приема проверка на място за достоверността на дадените отговори. Ако фирмата посочи, че не е съгласна с евентуалното й включване в извадката, това ще се тълкува като неоказване на съдействие при разследването. Последиците от неоказване на съдействие са изложени в точка 8 по-долу.

С цел получаване на информацията, която тя смята за необходима за подбора на извадката за вносители, Комисията допълнително ще се свърже с някои известни сдружения на вносители.

iii) Окончателен подбор на представителните извадки

Всички заинтересовани страни, желаещи да изпратят всяка важна информация, отнасяща се до подбора на представителната извадка, следва да го направят в рамките на срока, посочен в точка 6, буква в), ii).

Комисията възнамерява да направи окончателния подбор на представителните извадки след консултация със съответните страни, изразили желание да бъдат включени в тях.

Фирмите, включени в извадките, трябва да попълнят въпросник в рамките на срока, изложен в точка 6, буква в), iii) и трябва да съдействат в рамките на разследването.

Ако няма необходимото съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на налични факти, може да бъде по-малко благоприятно за засегнатите страни, както е пояснено в точка 8.

б) Въпросници

За да получи информацията, която счита за необходима за разследването си, Комисията ще изпрати въпросници до износителите/производители от представителната извадка за Норвегия, до всяко сдружение на износители/производители, до вносителите от представителната извадка, до всяко сдружение на вносители, което е сътрудничило в процедурите, довели до налагането на съществуващите мерки, както и до органите на въпросната страна износител. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква а).

в) Събиране на информация и провеждане на изслушвания

Всички заинтересовани страни се приканват да обявят становищата си, да предоставят информация, различна от отговорите на въпросника, и да предоставят доказателства в тяхна подкрепа. Тази информация и доказателствата в подкрепа трябва да бъдат предадени на Комисията в рамките на срока, посочен в точка 6, буква а).

В допълнение, Комисията може да изслуша заинтересованите страни, при условие че подадат искане, показващо, че са налице особени причини, поради които следва да бъдат изслушани. Искането трябва да бъде подадено в рамките на срока, посочен в точка 6, буква б).

6. Срокове

а) Общи рамки на срока

i) Как страните да изискат въпросник

Всички заинтересовани страни следва да поискат въпросник във възможно най-кратък срок, но не по-късно от датата на изтичане на 15-дневния срок след публикуването на настоящото известие в Официален вестник на Европейския съюз.

ii) Как страните да се представят, да предоставят отговорите от въпросника и всяка друга подходяща информация

Всички заинтересовани страни, ако техните изложения се вземат предвид по време на разследването, трябва да се представят възгледите си, като се свържат с Комисията, и предадат отговорите от въпросника, или всяка друга информация, в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, изложени в основния регламент, зависи от представянето на страните в рамките на гореспоменатия период.

Фирмите, избрани като представителна извадка, трябва да предоставят отговорите от въпросника в рамките на срока, определен в точка 6, буква в), iii).

б) Изслушвания

Всички заинтересовани страни могат също така да поискат изслушване от страна на Комисията в рамките на същия 40-дневен срок.

в) Специфични срокове, отнасящи се до представителната извадка

i) Информацията, посочена в точки 5, буква а), i) и 5, буква а), ii) следва да достигне до Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със заинтересованите страни, които са изразили желание да бъдат включени в представителната извадка за окончателния й подбор в рамките на период от 21 дни от публикуването на настоящото уведомление в Официален вестник на Европейския съюз.

ii) Всяка друга информация от значение за подбора на извадката, посочена в 5, буква а), iii), трябва да бъде предадена на Комисията в срок от 21 дни от публикуването на настоящето уведомление в Официален вестник на Европейския съюз.

iii) Отговорите на въпросника на страните, участвали в представителната извадка, трябва да достигне до Комисията в рамките на 37 дни от датата на нотифицирането на тяхното включване в представителната извадка.

7. Коментари, подадени в писмена форма, отговори на въпросника и кореспонденция

Всички заявления и искания, направени от заинтересованите страни, трябва да са в писмен вид (не в електронен формат, освен ако не е посочено друго) и трябва да посочват име, адрес, електронен адрес, номер на телефон или на факс на заинтересованата страна. Всички заявления в писмен вид, включително и информацията, изисквана в настоящето известие, отговорите на въпросника и кореспонденцията, предоставени от заинтересованите страни като поверителни, носят надпис „Ограничено“ (6) и, в съответствие с член 19, параграф 2 от основния регламент, са придружени от неповерителна версия с надпис „ЗА СПРАВКА ОТ ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 5/16 B-1049 Brussels Факс: (32-2) 295 65 05

8. Неоказване на съдействие

В случаите, в които заинтересована страна откаже достъп до или не предостави необходимата информация в рамките на определените срокове, или сериозно възпрепятства разследването, в съответствие с член 18 от основния регламент могат да се направят положителни или отрицателни заключения на основата на наличните факти.

Ако се установи, че заинтересована страна е предоставила невярна или подвеждаща информация, тази информация не се взема предвид, а се използват наличните факти, в съответствие с член 18 от основния регламент. Ако заинтересована страна не оказва съдействие или оказва частично съдействие и при използване на наличните факти, резултатът може да бъде по-малко благоприятен за дадената страна, отколкото ако тя е оказала съдействие.

9. Програма на разследването

Съгласно член 11, параграф 5 от основния регламент, разследването ще бъде приключено в срок от 15 месеца от датата на публикуване на настоящето уведомление в Официален вестник на Европейския съюз.

(1) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) OВ L 72, 11.3.2004 г., стр. 23.

(3) Индивидуален марж може да бъде поискан съгласно член 17, параграф 3 от основния регламент за фирми, които не са включени в представителната извадка.

(4) Относно смисъла на „свързани фирми“, направете справка с член 143 от Регламент (ЕИО) № 2454/93 на Комисията на 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(5) Относно смисъла на „свързани фирми“, направете справка с член 143 от Регламент (ЕИО) № 2454/93.

(6) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета на 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на Световната търговска организация за прилагането на член VI на Общото споразумение за митата и търговията, 1994 г. (Антидъмпингово споразумение).